અમુક કમભાગી લોકો જ્યાં જાય ત્યાં કમનસીબ એમનો પીછો કરે છે. લાઈનમાં ઊભેલા કમભાગીઓની દશા મર્ફીઝ લો તરીકે આબેહૂબ ઝડપાઈ છે. આવા કમનસીબ લોકો જે લાઈનમાં ઉભા હોય, તે સિવાયની લાઈન કાયમ ઝડપી આગળ વધે છે. અને જો બીજી લાઈનની ઝડપ જોઈ આ મહાશય લાઈન બદલે, તો પહેલા એ જે લાઈનમાં ઉભા હોય તે લાઈન સ્પીડ પકડે છે. જોકે અંતે તો જ્યારે આ કપાળકૂટો બારી પર પહોંચે ત્યારે લંચ બ્રેક પડે છે. પણ એને માઠું ત્યારે લાગી આવે છે જ્યારે બાજુની બારીવાળો પણ લંચ બ્રેક થવા છતાં એક જણની અરજી લઈ લે છે! આ બધામાંથી પસાર થઈને ભાઈ છેવટે ફોર્મ આપે ત્યારે ખબર પડે કે આ ફોર્મ તો આઠ નંબરની બારી પર આપવાનું હતું! એટલે જ, લાઈનમાં ઉભા રહેવા કરતાં મોટું દુર્ભાગ્ય ખોટી લાઈનમાં ઉભા રહેવું એ છે !